ועדת הפנים ואיכות הסביבה, כנסת 16, פרוטוקול מספר 200, 2004-05-11 10:40

חמי דורון: בוקר טוב, אני פותח את הישיבה באופן רשמי.

חמי דורון: הנושא שעל סדר היום הוא הצעת החוק לתיקון פקודת העיריות (ועדת חינוך), התשס"ג-2003.

חמי דורון: בעוונתי אני גם מי שיזם את הצעת החוק הזאת.

חמי דורון: מהניסיון המצטבר מתברר שכשאני מנהל את הדיון בהצעות חוק שיזמתי הדיון מתנהל מהר, בלי שיפריעו לי ממרכז השלטון המקומי.

חמי דורון: אני חייב לציין שבשתי הצעות החוק הקודמות שנגעו לתיקון פקודת הרשויות הנציגים של מרכז השלטון המקומי היו קואופרטיביים, לא היתה שום בעיה אתם, והם עזרו לנו להעביר את ההצעות בצורה חלקה.

חמי דורון: אני מאוד מקווה שאופתע לטובה, כי אצלכם אני מופתע לרעה, או בעצם אני לא מופתע.

יחזקאל לביא: זאת בעיה עם כולם או רק עם אחת?

חמי דורון: אם אתה שואל אם יש לי בעיה עם עירייה אחת, אחרי שהקמתי כאן את השדולה למנהל תקין ברשויות המקומיות התברר לי שכולם למדו מאותה רשות אחת שהיתה לי בעיה אתה.

חמי דורון: אם כן אתה מבין שהמצב רע באופן כללי.

חמי דורון: אם כן, יש כאן נציגים למשרד הפנים.

חמי דורון: יש נציג למשרד המשפטים?

יפה שפירא: נציגת משרד המשפטים אמרה שאינה יכולה להגיע.

יפה שפירא: היא שלחה את המכתב.

חמי דורון: בסדר, המכתב סוכם על דעתנו.

חמי דורון: יש נציגים למשרד החינוך, התרבות והספורט?

חמי דורון: עו"ד מיכל סגל ומר סמוכה.

חמי דורון: ממרכז השלטון המקומי היו צריכים להיות הרבה אנשים.

נועה בן אריה: נמצא כאן מר שמואל אבואב.

חמי דורון: ממועצת התלמידים יש שני נציגים.

חמי דורון: כן נוכח מר דוד שרת, נציג איגוד מנהלי מחלקות החינוך.

חמי דורון: כוונת הצעת החוק היא שכפי שיש ועדות חובה מסוימות במסגרת פקודת העיריות, כך תהיה ועדת חינוך.

חמי דורון: בחלק מהרשויות המקומיות ועדה זו מוקמת תדיר, בחלק אחר היא אינה מוקמת מסיבות עקרוניות של ראשי הרשות.

חמי דורון: הכוונה שהוועדה תהיה לוועדת חובה בדיוק כמו כל ועדה אחרת מוועדות החובה המופיעות בפקודה.

חמי דורון: ניהלתי דיון גם עם משרד החינוך, התרבות והספורט, עם עו"ד דורית מורג, וגם עם עו"ד שטרנברג ממשרד המשפטים, וסוכם שנתקן את הצעת החוק הזאת לקראת הקריאה הראשונה בהתאם לסיכומים שמופיעים במסמך שלפני.

חמי דורון: אקרא את הצעת החוק: יתווסף סעיף 149ח.

חמי דורון: התיקון שהסכמנו עליו הוא שהסמכויות של הוועדה הן סמכויות ייעוץ בלבד.

חמי דורון: הוועדה בעלת סמכות מייעצת – ולמעשה זה בדיוק כמו הסמכויות של כל יתר ועדות החובה, למעט ועדת תכנון ובנייה וועדת שימור אתרים, שהן בעלות סמכויות סטטוטוריות.

חמי דורון: קיבלנו את התיקון הזה.

חמי דורון: האם למישהו יש בעיות בעניין זה?

חמי דורון: אין, יפה.

יחזקאל לביא: רק חשוב שבעתיד לא יעשו חקיקה כזאת לגבי המועצות המקומיות והמועצות האזוריות, משום שזה עלול ליצור בעייתיות גדולה יותר.

מרים פרנקל-שור: מדוע?

מרים פרנקל-שור: באופן עקרוני זה נעשה.

יחזקאל לביא: לכן אמרתי.

מרגלית בוטרמן: בוועדות ברשויות המקומיות זה מכוח הצו.

חמי דורון: אם תהיה הצעת חוק מהסוג הזה לגבי מועצות מקומיות, אני מניח שאתם תעמדו על המשמר ותבטלו אותה, או לא תתנו לזה להגיע.

מרים פרנקל-שור: מה הבעיה?

יחזקאל לביא: במועצות מקומיות רבות הפעילות של הוועדות בתוך הרשות מינורית מאוד.

יחזקאל לביא: ולכן אם יקבעו דבר שמחייב בנושאים האלה, זה עלול ליצור בעיות.

יחזקאל לביא: כמו כן יש מועצות מקומיות קטנות שהן תעשייתיות.

יחזקאל לביא: שם אני לא חושב שיש להקים ועדת חינוך.

חמי דורון: אבל כעת אנחנו מדברים על פקודת העיריות.

יחזקאל לביא: רק הערתי את ההערה לעתיד לבוא.

חמי דורון: אני לא חושב שאציע הצעת חוק מהסוג הזה, ולכן הדילמה לא תהיה אתי.

יניב לוי: כאן מדובר רק בעיריות?

חמי דורון: כן, רשויות מקומיות שמוגדרות כעירייה.

יניב לוי: למה?

חמי דורון: הנושא שאני מסתכל עליו, לפחות, הוא ערים.

חמי דורון: בעיר יש 20,000 תושבים ויותר – זאת ההגדרה, נדמה לי.

חמי דורון: יש בה יותר בתי ספר, יותר תלמידים, בדרך הטבע, ולכן ועדת החינוך עקרונית יותר שם.

חמי דורון: אני גם יודע מהניסיון שבמקומות קטנים יותר התושבים מעורים יותר ולוקחים חלק פעיל בחיים החברתיים.

חמי דורון: לכן, גם אם אין ועדת חינוך פורמלית, עדיין יש השפעה כלשהי של הציבור על מערכת החינוך יותר מבערים הגדולות.

חמי דורון: זה הבסיס של מה שעמד בהצעת החוק.

יניב לוי: אבל יש 270,000 בני נוער שגרים מחוץ לערים הגדולות ועוד 72 יושבי ראש של מועצות נוער של מועצות מקומיות.

יניב לוי: בעצם זה שליש מכוח הבחירה שלי ומהכוח של בני הנוער, וכך מוחקים אותו.

חמי דורון: קודם כול זה לא משפיע על כוח הבחירה שלך או על הכוח של בני הנוער.

חמי דורון: אנחנו רוצים לתקן את פקודת העיריות, את החוק בנושא העיריות.

חמי דורון: יותר מזה: כל רשות רשאית להקים ועדת חינוך.

חמי דורון: הבעיה היא שבערים אנחנו חושבים שצריך לחייב את זה, להפוך את הוועדה לוועדת חובה.

חמי דורון: במועצות תמשיך להיות ועדת רשות בשלב זה.

חמי דורון: אם כי שמעת שנציג משרד הפנים אומר שהם יתנגדו לכך.

חמי דורון: מהניסיון שלי צריך לאכול פרה אחת ואחר כך לראות מה עם הפרה הבאה.

יחזקאל לביא: לשחוט.

חמי דורון: אני לא עוסק בשחיטה.

חמי דורון: השר שלך בכלל צמחוני.

יניב לוי: למה הוועדה לא תהיה בעלת כוח ביצוע?

יניב לוי: חינוך, לדעתי ולדעת רבים, חשוב בהרבה מבנייה.

חמי דורון: כל הוועדות שמוקמות על-פי פקודת העיריות במסגרת רשות מקומית על-ידי מועצת עיר – כולן בעלות סמכות מייעצת: ועדת מכרזים, ועדת ביקורת, ועדת הנהלה – ובטח ועדות הרשות.

חמי דורון: שתי הוועדות היחידות ברשות מקומית שיש להן מעמד של החלטות מחייבות הן הוועדה לתכנון ובנייה, שנשענת על חוק התכנון והבנייה, וגם ועדת שימור אתרים, שמוקמת מכוח אותו חוק.

חמי דורון: זה החוק במדינת ישראל כיום.

יניב לוי: לכל חוק אפשר להגיש הצעת תיקון.

חמי דורון: אתה יכול ליזום את זה, אין בעיה.

חמי דורון: אולי אשמח להרים את הכפפה בעתיד.

חמי דורון: אנחנו מדברים על סעיף (א), שהוא מהות הוועדה והסמכויות שלה.

חמי דורון: ההסכם שיש לנו עם משרד המשפטים, וכתוצאה מזה גם עם משרד הפנים ומשרד החינוך, התרבות והספורט, הוא שאלו בעצם סמכויות ייעוץ.

חמי דורון: אני מניח שזה מקובל גם על מרכז השלטון המקומי.

חמי דורון: למעשה זה לא סותר את שאר הסמכויות של הוועדות על-פי פקודת העיריות.

חמי דורון: אם יש לכם שאלה אחרת, בבקשה.

שמואל אבואב: אני מבקש להעיר את ההערות שלנו לגבי כל החוק.

חמי דורון: אולי נעשה את זה עם ההתקדמות?

שמואל אבואב: הדברים שזורים זה בזה.

שמואל אבואב: לעניות דעתנו צריך לברך על הקמת ועדה כזאת.

שמואל אבואב: נושא החינוך ראוי, וזה בסדר גמור אם זאת תהיה ועדת חובה.

שמואל אבואב: יש לנו בעיה מהותית עם שני נושאים שאינם מתיישבים עם המדיניות ועם התפיסה הקיימת בוועדות.

שמואל אבואב: ראשית, עניין ההרכב.

חמי דורון: שינינו גם את זה.

שמואל אבואב: דובר על שלושה חברים מהאופוזיציה.

חמי דורון: לא, זה בהצעה המקורית.

חמי דורון: הסיפה של סעיף 149ח(ב) היא: "על ההרכב תחולנה ההוראות הכלליות בעניין הרכב ועדות החובה שבסעיף 150א לפקודה".

חמי דורון: כלומר, ובלבד שיהיה נציג אופוזיציה אחד בוועדה.

חמי דורון: שוחחתי אתמול עם ראש עיריית קריית ביאליק, רפי ורטהיים.

חמי דורון: הוא העביר לי את ההסתייגות שלו בנושא הזה.

חמי דורון: אמרתי שאכן העניין הזה מקובל עלינו.

חמי דורון: תיקנו בהתאם.

שמואל אבואב: הערה שנייה: כאן מצרפים לוועדה באופן סטטוטורי, כחלק מהרכב הוועדה, מנהלי מחלקות לחינוך, מנהלי בתי ספר, ועדי הורים.

חמי דורון: סוכם עם משרד החינוך, התרבות והספורט ועם משרד המשפטים שמנהל המחלקה, עובד הרשות,

שמואל אבואב: יש גם מנהלי בתי ספר.

מרים פרנקל-שור: חבר הכנסת דורון, אגיד לך מה קרה.

מרים פרנקל-שור: יש הצעת חוק שכולם מתכוננים אליה וכולם מתייחסים אליה.

מרים פרנקל-שור: ואז יש הסכמה, שחבר הכנסת דורון הגיע אליה עם משרדי הממשלה.

מרים פרנקל-שור: אף אחד לא יודע עליה.

מרים פרנקל-שור: זה קרה לנו גם בדיון הקודם.

מרים פרנקל-שור: כעת כולם צריכים להתייחס לעניין.

מרים פרנקל-שור: הדברים מועברים ברגע האחרון לוועדה.

חמי דורון: לא ברגע האחרון.

חמי דורון: זה מ-6 בנובמבר.

מרים פרנקל-שור: קיבלתי את זה אתמול.

מרים פרנקל-שור: אני לא יודעת מתי זה הגיע לוועדה.

חמי דורון: אפשר היה לתת את זה לאנשים.

חמי דורון: אני מבקש שזה יצולם למוזמנים.

חמי דורון: לכן רציתי להסביר הכול מלכתחילה.

מרים פרנקל-שור: בואו נסביר מה הרכב הוועדה היום.

יחזקאל לביא: אולי תקריאו את מכתב הסיכום?

חמי דורון: אסביר למה הגענו, לאילו הסדרים, לפי מכתב הסיכום.

חמי דורון: סעיף 149ח(ב) עוסק בהרכב.

חמי דורון: בפסקה (1) כתוב: "שבעה מחברי המועצה ובהם ראש העירייה כאשר אחד מהם יהיה יושב-ראש, שייבחר על-ידי מועצת הרשות המקומית.

חמי דורון: הרכב הוועדה יהיה תואם ככל שניתן את ההרכב הסיעתי של המועצה ובלבד שיהיו לפחות שלושה נציגים מהאופוזיציה".

חמי דורון: זה מה שנרשם בהצעת החוק.

חמי דורון: בשיחות שניהלנו עם משרדי הממשלה הרלוונטיים הגענו להסכם זה: "בוועדת החינוך המוצעת יהיו חברים שבעה מחברי המועצה, ובהם ראש העירייה או ממלא מקומו" כמו כן תושמט הסיפה של סעיף 149ח(ב).

חמי דורון: אני מבהיר ש"ממלא מקומו" הוא אותו סגן שמונה על-פי סעיף 14.

חמי דורון: הסיפה שמתחילה במילים "הרכב הוועדה יהיה תואם" תושמט, וועל הוועדה תחולנה ההוראות הכלליות לעניין הרכב החובה שבסעיף 150א לפקודת העיריות.

חמי דורון: כלומר, הרכב הוועדה אכן יתאם ככל שניתן את ההרכב הסיעתי של המועצה, ובלבד שיהיה לפחות נציג אחד לאופוזיציה.

חמי דורון: זה התיקון של פסקה (1).

מרים פרנקל-שור: יש מצב שאין אופוזיציה?

מרים פרנקל-שור: מה עושים אז?

חמי דורון: נדמה לי שסעיף 150 מדבר על מצב כזה.

חמי דורון: אם אין אופוזיציה – כל החברים.

נועה בן אריה: במקרה כזה מנסים ליצור שיקוף של הסיעות.

חמי דורון: זה כמו ועדת ביקורת כשאין אופוזיציה, כי יושב-הראש חייב להיות מהסיעה הגדולה של האופוזיציה.

חמי דורון: גם זה מצב קיים.

נועה בן אריה: בעוד קדנציה או שתיים זה לא יקרה.

נועה בן אריה: זה הולך וגדל.

חמי דורון: עוד סוכם שיושמטו מהצעת החוק סעיפים 149ח(ב)(2), מנהל אגף החינוך, סעיף 149ח(ב)(4), נציג משרד החינוך, התרבות והספורט וגם סעיף 149ח(ב)(7), חברים נוספים כפי שתקבע המועצה.

חמי דורון: העיקרון שמאחורי הסיכום הוא שרוצים להגיע למספר קבוע של חברים, כי ראש רשות שירצה לעקר את הוועדה ימנה 70 איש באמצעות המועצה, ואז הוועדה לא תהיה שווה כלום.

חמי דורון: וגם מועצה לעומתית עשויה לבנות מודל שבו יהיה רוב מוחלט למועצה הלעומתית, והיא תתקע מקלות בגלגלים של התנהלות ועדת החינוך.

חמי דורון: לא זאת הכוונה של החוק.

חמי דורון: הכוונה אינה לפגוע אלא להוסיף; לא לגרוע מהיכולת לתפקד ומהרציונל של שקיפות וידיעת הציבור או לקיחת חלק של הציבור בקביעת המדיניות והמטרות של מערכת החינוך באותה רשות מקומית.

חמי דורון: על כן הסכמנו להוריד את הסעיפים הללו.

שמואל אבואב: למה לדעתך צירוף חבר קבוע של ועד ההורים אינו מונע פעולה מהגוף הזה – שיש עליו הרבה טענות מצד ההורים – שעוסק בגביית תשלומים וכו'?

נועה בן אריה: הוא חבר עם זכות הצבעה?

מרים פרנקל-שור: בואו נמשיך ונבין את ההרכב.

חמי דורון: אסיים לקרוא את כל שאר התיקונים שהגענו אליהם.

חמי דורון: אני קורא את סעיף 149ח(ב)(3) המקורי.

חמי דורון: היה ויכוח, גם עם משרד החינוך, התרבות והספורט וגם עם משרד המשפטים, בשאלה איך יקבעו את הנציג.

חמי דורון: הגענו למסקנה שאין שום בעיה.

חמי דורון: גם היום, כשיש ועדת חינוך כוועדת רשות, נציגים של בתי הספר נמצאים בוועדה.

חמי דורון: לכן אפשר לעשות את זה כך שאם יש שישה בתי ספר תיכוניים, נניח, כל ששת המנהלים יבחרו נציג שלהם.

חמי דורון: הגענו גם לתיקון המוסכם, שלפי סעיף 149ח(ב)(3) המוצע תהיה בוועדה נציגות לבתי הספר השונים של העירייה.

חמי דורון: כל קבוצת בתי ספר – יסודיים, חטיבות ביניים ותיכוניים – תבחר את נציגה לוועדה.

חמי דורון: זה ההסכם שסוכם.

מרגלית בוטרמן: מנסים לקבוע כאן הרכב כמו בוועדות חובה אחרות.

נועה בן אריה: נבחרים.

מרגלית בוטרמן: נכון, נבחרים.

חמי דורון: זה לא מדויק.

חמי דורון: גם בפקודה יש ועדות – כולל דירקטוריונים שנכללים בחלוקת הוועדות, כולל דירקטוריונים של תאגידים עירוניים – שבהם נושאי משרה מטעם העירייה הם דירקטורים בחברה כלכלית – בדרך כלל מהנדס הרשות הוא דירקטור.

מרים פרנקל-שור: אבל הוא נושא תפקיד ברשות, הוא לא מורה, תלמיד או נציג בית ספר.

מרגלית בוטרמן: אין בעיה שהם יוזמנו, אבל אנחנו לא חושבים שראוי שהם יהיו חברים, ודאי לא כחובה סטטוטורית.

חמי דורון: על-פי פקודת העיריות, כל ועדה שהרשות מקימה כוועדת רשות רשאית להכניס לשם נציגי ציבור, לאו דווקא חברי מועצה.

חמי דורון: בוועדת רשות 25% מהחברים צריכים להיות חברי מועצה, והיתר יכולים להיות נציגי ציבור הכשירים להיות חברי מועצה.

שמואל אבואב: אבל לא פונקציונרים.

חמי דורון: אתה לא יכול להכתיב לי.

חמי דורון: מחר בבוקר אני יכול למנות בכל ועדה של הרשות המקומית מנהל בית ספר.

שמואל אבואב: זאת שגיאה.

שמואל אבואב: הוועדה צריכה לבקר אותו, את בית-הספר.

שמואל אבואב: זה תפקידה.

חמי דורון: זה בדיוק העניין.

חמי דורון: הוועדה היחידה שרשאית לבקר היא ועדת הביקורת.

חמי דורון: תפקיד ועדת החינוך הוא לא לבקר.

חמי דורון: כפי שאנחנו רואים זאת, תפקידה לקבל את הנתונים, לקבוע קווי מדיניות ולראות שאכן קווי המדיניות, שנקבעים על-ידי הרשות המקומית, מתבצעים.

שמואל אבואב: היא גם צריכה להיות כתובת לטענות.

חמי דורון: אין ספק שצריך שיהיה נציג לארגונים שנמצאים במערכת החינוכית.

חמי דורון: אני אומר שוב: מנהל בית ספר הוא לא בדיוק עובד רשות כמו כל עובד עירייה אחר.

חמי דורון: הוא נבחר במכרז.

מרגלית בוטרמן: כמו כל עובד עירייה אחר.

חמי דורון: הלוואי שזה היה נכון לכל עובד עירייה אחר, זה לא נכון.

מרגלית בוטרמן: זה החוק.

שמואל אבואב: זה משיג את ההיפך ממה שאתה רוצה.

מרגלית בוטרמן: אין שום בעיה שהם יופיעו כנציגים.

מרגלית בוטרמן: כשמדברים על נושאים שנוגעים להם, יזמינו אותם.

מרגלית בוטרמן: לדעתנו בוועדה מסוג כזה לא נכון שהם ישתתפו בכל ישיבה, כחובה.

מרגלית בוטרמן: זה רק ינטרל את הוועדה.

מרגלית בוטרמן: גם ההגדרה "נציגי גופים העווסקים בחינוך": מיהם?

מרגלית בוטרמן: מהם?

מרגלית בוטרמן: כמה גופים?

מרגלית בוטרמן: הרי זה יכול להגיע לאין-ספור גופים.

חמי דורון: ביצענו שינוי, בהסכמה.

חמי דורון: קצת מוזר לי שמשרד הפנים מגיב על כך עכשיו.

נועה בן אריה: גם משרד המשפטים.

מרגלית בוטרמן: עו"ד שטרנברג דיברה איתי בטלפון, זה באמת לא ברור לי.

נועה בן אריה: אני מעבירה את המכתב של עו"ד שטרנברג לשר המשפטים.

חמי דורון: זה הסיכום הסופי של הוועדה.

נועה בן אריה: עמדת משרד המשפטים שם שונה.

חמי דורון: זה הסיכום כפי שהוא הועבר אלינו – המכתב של עו"ד שטרנברג.

חמי דורון: אין עמדה אחרת.

נועה בן אריה: המכתב שמתלווה לסיכום, שנשלח לשר המשפטים, אומר משהו אחר.

חמי דורון: סליחה, בכל הכבוד, את מערבבת שני דברים.

חמי דורון: המכתב הזה נכתב לפני שזה עלה לוועדת שרים לענייני חקיקה.

נועה בן אריה: הכול טובו יפה, אבל יש עמדה של משרד המשפטים.

חמי דורון: לא, העמדה השתנתה.

חמי דורון: את מערבבת שני דברים.

נועה בן אריה: אני לא מערבבת, אני רק מציינת עובדה.

חמי דורון: אסביר לך למה את כן מערבבת: לפני שהצעת החוק עולה בקריאה טרומית היא מגיעה לוועדת שרים לענייני חקיקה.

יחזקאל לביא: זה טרום עמדת ממשלה.

חמי דורון: המכתב הזה הוא לפני עמדת הממשלה.

חמי דורון: אחרי שהמכתב יצא, הוא הועבר אלי ושוחחתי עם עו"ד שטרנברג.

חמי דורון: סוכמו דברים אחרים, ורק אז הממשלה סמכה ידה על הצעת החוק.

חמי דורון: בעקבות זה היא עברה בקריאה טרומית ובעקבות זה יצא מכתב הסיכום הזה.

חמי דורון: הוא משקף את כלל ההבנות.

חמי דורון: שימי לב מה כתוב כאן: "בוועדה שלה תפקידים ביצועיים ראוי שיהיו חברים נבחרי ציבור".

חמי דורון: מאחר שהוועדה הזאת היא ועדה מייעצת, לכן השתנתה הגישה.

חמי דורון: המכתב מלפני כן, לא צריך לערבב.

חמי דורון: דעי לך דבר אחד: כשאני מסכם דברים עם מישהו ולא משנה עם מי, אני עומד בדיוק מאחורי הסיכומים שבוצעו.

חמי דורון: אין כאן שום ניסיון של עקיפה כלשהי.

נועה בן אריה: לא לזה כיוונתי.

חמי דורון: המכתב הזה, שקיבלתם עכשיו, מופנה אלי.

חמי דורון: כתוב בו: בהמשך לשיחתנו מיום 22 באוקטובר ומהיום" – כלומר היו שתי שיחות – "בעניין הצעת החוק שבנידון, שבהן השתתפתי באישור היועץ המשפטי לממשלה, הריני להעלות על הכתב את ההסכמות שאליהן הגענו".

חמי דורון: אלה ההסכמות שנעשו לאחר שהצעת החוק עברה את הקריאה הטרומית.

חמי דורון: אני לא יודע למה משרד הפנים חוזר בו היום מההסכמות.

חמי דורון: אלה ההסכמות שהיו מקובלות.

מרגלית בוטרמן: עו"ד שטרנברג אמרה לי דברים אחרים בשיחת הטלפון.

יחזקאל לביא: אם אתה רוצה לדקדק, במכתב הזה לא כתוב שההסכמות על דעתנו.

מרים פרנקל-שור: לא משנה, יש עמדת ממשלה.

מרגלית בוטרמן: היו צריכים להתייעץ גם אתנו.

מרגלית בוטרמן: אני לא יכולה להאשים אתכם כי אני לא יודעת מה היה.

חמי דורון: שר הפנים אמר בצורה מפורשת: כל סיכום שתגיע אליו עם משרד המשפטים מקובל עלינו לחלוטין.

מרגלית בוטרמן: זה לא מופיע אצלנו בתיק.

חמי דורון: אני נתלה באילן גבוה.

חמי דורון: אתם לא התנגדתם להצעת החוק, לא הגשתם התנגדויות.

חמי דורון: היתה עמדה של משרד המשפטים והיתה עמדה של משרד החינוך, התרבות והספורט.

חמי דורון: עם משרד החינוך, התרבות והספורט שוחחתי, הגענו להסכמות, השיחה היתה משולבת.

מרגלית בוטרמן: מה עם משרד הפנים?

חמי דורון: אגב, עו"ד שטרנברג אמרה שבעניין הזה היא מתואמת עם משרד הפנים.

חמי דורון: שאלתי אם מה שאני מסכם אתה מסוכם עם משרד הפנים, והיא השיבה שכן.

חמי דורון: אי-אפשר לסכם משהו ואחר כך לחזור מהדברים.

חמי דורון: אני אומר שוב: מאחר שאנחנו מדברים על ועדה שיש לה סמכויות מייעצות בלבד, הכוונה ליצור מצב שבו הציבור – הציבור הנוגע בדבר – יוכל להעיר את הערותיו ולהיות חבר בה.

חמי דורון: אני חושב שנציג של ועד התלמידים העירוני צריך להיות בוועדה הזאת.

חמי דורון: אני חושב שיש להם מה להגיד.

חמי דורון: זה נוגע ליום-יום שלהם.

חמי דורון: ודאי שחייב להיות נציג שלהם.

חמי דורון: אני גם חושב שצריך להיות נציג של ועד ההורים.

חמי דורון: אשתי גם מורה וגם היתה בוועד ההורים בבית הספר.

חמי דורון: ראיתי את ההתערבות של ההורים, ראיתי כמה הם מנסים להשפיע.

חמי דורון: אני חושב שהם צריכים להשפיע.

שמואל אבואב: אז צריך נציג הורים, למה נציג של ועד מוסדי?

חמי דורון: לא ועד מוסדי, הנציג של ועד ההורים הוא נציג שייבחר על-ידי כלל הוועדים המוסדיים כנציג אחד.

שמואל אבואב: זה ועד, זה לא נציג של הורים.

חמי דורון: אז מי יבחר, ראש הרשות ימנה נציג?

שמואל אבואב: אני מבקש להגיב בכמה משפטים.

חמי דורון: אסיים קודם.

חמי דורון: אחר כך תסביר, דווקא משום שאמרת שהכול מעורבב.

חמי דורון: ועד ההורים העירוני מוזכר בפסקה (5).

חמי דורון: בפסקה (6) עוסקים ביושב-ראש מועצת התלמידים העירונית.

חמי דורון: בהסכמות עם המשרדים, בסעיף (ד) שם, כתוב: "נציג ועד ההורים לפי סעיף 149ח(ב)(5) המוצע ייבחר על-ידי ההורים שבבתי הספר השונים"; ולגבי פסקה (6): "נציג התלמידים לפי סעיף 149ח(ב)(6) ייבחר על-ידי ועדי התלמידים של בתי הספר התיכוניים".

חמי דורון: אלה התיקונים שאליהם הגענו עם משרדי הממשלה.

חמי דורון: אדוני, בבקשה, עכשיו נוכל לשמוע את הכול.

שמואל אבואב: אני חושב ששגוי לקבוע נציג של מוסדות חינוך בהרכב קבוע של ועדת החינוך.

שמואל אבואב: הסברתי את הנימוק.

שמואל אבואב: הוועדה היא כתובת לשמיעת טענות.

שמואל אבואב: היא יכולה לשמוע טענות על בית ספר, על ועד הורים שגבה תשלומים שלא בדין, על חינוך אפור, על מדיניות טיולים, על מדיניות של מסיבות סיום שנה.

שמואל אבואב: זה תפקידה של הוועדה.

שמואל אבואב: כשרוצים להעלות לדיון שאלה אם מסיבת הסיום של סוף השנה של כיתה י"ב התקיימה באופן ראוי או אם מדיניות הטיולים נאותה וערכית – אין מקום לאיש מוסד חינוכי, פונקציונר, שמקבל כסף ונשלח מטעם.

שמואל אבואב: כמו שאני לא חושב שנכון שחברי מועצה יהיו חברים בוועדה.

שמואל אבואב: זה פסול.

שמואל אבואב: שנית, צריך וראוי וחובה שתהיה נציגות של ההורים, אבל לא לקבע זאת כנציגות של ועד ההורים.

שמואל אבואב: זה לא כדי שיהיה נוח לראש העיר, שיבחרו את האדם הרציני ביותר.

שמואל אבואב: ועד ההורים הוא גוף סופר-מבוקר, היום זה הגוף שאוסף את כל הכסף.

שמואל אבואב: היום הרשות המקומית אוספת רק את אגרת החובה.

שמואל אבואב: אגרת הטיולים, אגרת המסיבות, החלטות על נסיעות לבריכה, תשלומים לעיתון – זה עיקר הבעיות שיש להורים.

שמואל אבואב: אם הורה רוצה לשטוח את טענותיו בעניין זה, הכתובת לכך היא ועדת החינוך, היא צריכה לעסוק בזה.

שמואל אבואב: לא יכול להיות שידבר על כך נציג של ועד הורים, שהוא קובע דברים והוא נשלח מטעמם לייצג את המדיניות שלהם.

שמואל אבואב: הוא אינו בן חורין לומר את דעתו – הוא צריך לומר מהי המדיניות.

שמואל אבואב: אם היא שגויה?

שמואל אבואב: אם היא במחלוקת?

שמואל אבואב: אם היא ראויה לביקורת?

שמואל אבואב: זה לא יבוא לידי ביטוי, כי הוא נשלח מטעם.

שמואל אבואב: אתה מכיר מנהל בית ספר שיגיד הפוך ממה שמשרד החינוך, התרבות והספורט אומר לו?

שמואל אבואב: אתה מכיר חבר מועצה שיגיד משהו אחר ממה שראש העיר אומר לו?

שמואל אבואב: כך גם ועד ההורים.

שמואל אבואב: במקומך הייתי עומד על זה שיהיה נציג של ההורים אבל לא נציג של ועד ההורים, וגם לא נציג של מוסדות החינוך.

חמי דורון: זהו?

חמי דורון: אתה רוצה לסיים הכול?

נועה בן אריה: מעבר לכך אין לנו הערות.

יאיר סמוכה: אני תומך בעמדת חבר הכנסת דורון.

יאיר סמוכה: יותר משיש ביקורת של המועצה על בתי הספר, כיום יש ביקורת של בתי הספר על המועצה: כספים שנועדו לחומרי שכפול הולכים להחזקת סייעות, חצי מהכסף שמגיע לערכות מדע וטכנולוגיה נתקע בעירייה.

חמי דורון: אתם אשמים בזה.

חמי דורון: תצבעו את תשלומי ההעברה.

חמי דורון: כך לא יהיה אפשר לשחק בזה.

יאיר סמוכה: נצבע.

יאיר סמוכה: צבענו את המשכורות, נצבע גם את זה.

יאיר סמוכה: עדיין יש בעיות.

יאיר סמוכה: לכן חשוב שיהיה נוכח נציג של ועד ההורים, שמתמצא בכל הכספים שמגיעים מן הרשות לבתי הספר.

יאיר סמוכה: הוא יהיה שם ויוכל להתווכח על כך.

יאיר סמוכה: וכן חשוב שיהיה נציג של מנהלי בתי הספר התיכוניים.

יאיר סמוכה: לדעתי מיותר לציין את חטיבות הביניים.

יאיר סמוכה: היום מדובר בבתי ספר שש-שנתיים.

חמי דורון: נכון להיום חטיבות הביניים קיימות בחלק גדול של היישובים.

חמי דורון: בינתיים המעבר לבית ספר שש-שנתי הוא לא ניסיון מוצלח.

חמי דורון: אי-אפשר לדעת מה יהיה.

חמי דורון: גם אם מדברים על תקופת מעבר של 5-10 שנים עד שחטיבות הביניים ייעלמו, עדיין צריך לייצג אותן.

חמי דורון: אחר כך אפשר לעשות שינוי בחוק.

חמי דורון: זה עניין פרוזאי מאוד.

דוד שרת: אני מבקש להתייחס להורדת הסעיף שמנהלי המחלקה לחינוך יהיו שותפים בוועדה.

דוד שרת: תפקידו של מנהל המחלקה לחינוך הוא כן להיות מעורב בוועדה הזאת, מה גם שהיא ועדה מייעצת.

דוד שרת: בסופו של דבר על השולחן יועלו טענות ושאלות, אז איך אפשר בלי שיהיה נציג שיודע להשיב על הנתונים עצמם, לפעמים, להציג את הנהלים, את המידע הבסיסי?

נועה בן אריה: יזמינו אותו.

דוד שרת: אם כן, יזמינו אותו לכל דיון.

דוד שרת: לכן ראוי שהוא יהיה שם מראש.

דוד שרת: מה גם שלא מחליטים שם החלטות, זאת ועדה מייעצת בסופו של דבר.

דוד שרת: אם תפקיד הוועדה הזאת, כפי שכתוב כאן, הוא ליזום ולתכנן פעילות בתחומים שונים ולא רק להעביר ביקורת – חשוב שמנהל אגף החינוך יהיה שותף ליוזמה, לרעיונות, לגיבוש העמדות.

דוד שרת: מה יותר אלמנטרי מזה?

יניב לוי: לעניין פסקה (6), נציג ועדת תלמידים של בתי הספר התיכוניים: אני חולק על זה.

יניב לוי: יש מועצת נוער רשותית, שכוללת גם חטיבות ביניים.

יניב לוי: ועדי התלמידים בוחרים למועצה הרשותית, שמייצגת את כלל הנוער באותה עיר.

חמי דורון: לא בכל הערים יש מועצת נוער.

יניב לוי: אנחנו עובדים על זה עכשיו, שזה יהיה מחייב.

יניב לוי: חוץ מזה, אם זה יוכנס כך לחוק, זה יעזור לנו למקם מועצות רשותיות.

נועה בן אריה: אבל מה עושים ברשות שאין בה מועצה רשותית?

נועה בן אריה: איך תתמודד עם זה?

נועה בן אריה: לא תהיה נציגות של התלמידים?

נועה בן אריה: אתם טורפים לעצמכם את הקלפים.

יניב לוי: קודם כול בכל הערים הגדולות יש מועצות תלמידים ונוער.

יניב לוי: במועצות מקומיות אין, אבל על זה לא מדברים כאן.

יניב לוי: ברוב הערים הגדולות, בכמעט 100% שלהן, יש מועצות נוער, והן גם חזקות.

חמי דורון: אני לא יודע אם מועצת נוער היא דבר ברור כל כך.

יניב לוי: נוסף על כך, בנוסח הראשוני היה רשום "יושב-ראש מועצת התלמידים העירונית", ואנחנו מבקשים להוסיף "או בא כוחו בנושא זה".

יניב לוי: יושב- ראש המועצה העירונית שותף בעוד ועדות בעירייה, כמו הוועדה לזכויות הילד.

יניב לוי: יש לו גם עיסוקים נוספים.

יניב לוי: אי-אפשר לחייב אדם אחד להגיע כל הזמן.

נועה בן אריה: או מי מטעמו.

חמי דורון: אין דבר כזה.

הדר גריזים: אומנם יושב-ראש מועצת הנוער מתמקד בכל התחומים, אך במועצת הנוער יש בדרך כלל נציגים שעוסקים בתחומים מסוימים.

הדר גריזים: יש נציגים ששותפים באופן קבוע לדברים בעירייה, ודואגים שהם יעקבו אחרי הדברים ברצף.

יניב לוי: חוץ מזה, אני חושב שצריך יותר מנציג אחד לכל הנוער.

יניב לוי: הנוער מרובה דעות ולא בעל דעה אחת של אדם אחד.

יניב לוי: אף שאנחנו כנציגים מנסים לייצג את כל הדעות, בוועדה שתהיה מורכבת ברובה ממבוגרים אני חושב שיש מקום לתת לנוער ייצוג רחב יותר.

יחזקאל לביא: קודם כול, אני רוצה להבהיר: השיחה שקיימתי עם עו"ד שטרנברג היתה לאחר שנכתב המכתב שמונח כעת על השולחן.

יחזקאל לביא: שנית, יש לפחות שתי רשויות עירוניות גדולות שבהן יש בעיה בנושא הזה של ועד הורים ושל מועצת תלמידים.

יחזקאל לביא: אני אומר את זה בצורה ברורה: כשיש ברשות מקומית רוב של תלמידים במוסדות מוכרים שאינם רשמיים – ויש שתי רשויות עירוניות כאלה היום,

נועה בן אריה: שתי רשויות גדולות.

יחזקאל לביא: התוצאה היא שמועצת התלמידים לא מייצגת רבים מהתלמידים.

חמי דורון: למה אתה מתכוון?

יחזקאל לביא: זה סטטוס חוקי.

מרים פרנקל-שור: למשל גימנסיה הרצליה.

נועה בן אריה: רשת "עמל".

יחזקאל לביא: כל בתי הספר החרדים, בית הספר הריאלי, רשת "עמל", רשת "אורט", רשת "אמי"ת".

יאיר סמוכה: כל התיכונים הם מוסדות מוכרים שאינם רשמיים, גם בתי הספר העירוניים.

יחזקאל לביא: ומלבדם יש החינוך העצמאי.

יחזקאל לביא: אני מעיר את ההערה כדי שזה יהיה מונח כאן על השולחן.

יחזקאל לביא: זה עלול לגרור בג"ץ וסיפורים אחרים.

חמי דורון: קיבלתי את ההערה.

חמי דורון: אשמח להתמודד עם מעיין החינוך התורני בעתירה לבג"ץ.

חמי דורון: כבר הייתי אתם בבג"ץ אחד.

מרים פרנקל-שור: הם לא ירצו להיבחר לוועדת החינוך של העירייה.

יחזקאל לביא: אני לא בטוח.

יחזקאל לביא: לפעמים אני יודע מה הנפשות הפועלות שם רוצות.

חמי דורון: אין לי צל של ספק.

חמי דורון: אני רוצה לענות על מה שעלה כאן.

יחזקאל לביא: אגב, הדברים שאני אומר עלו בישיבה שלי עם עו"ד שטרנברג.

יחזקאל לביא: הנושא נידון בינינו.

חמי דורון: טוב, ניתן ליועצת המשפטית להתבטא.

מרים פרנקל-שור: אדוני היושב-ראש, חלק מהדברים כבר נאמרו, ולכן אתייחס בקצרה.

מרים פרנקל-שור: פקודת העיריות קובעת כמה ועדות, והמכנה המשותף הוא שהמועצה תבחר נציגים מבין חבריה.

מרים פרנקל-שור: ראיתי חריג אחד בקריאה חטופה: ועדה שהוקמה לא מזמן, ועדה שתפקידה ליזום ולתכנן פעילות לקידום מעמד הילד ובני הנוער.

מרים פרנקל-שור: אם אני מבינה את כיוון המחשבה שלך, היית רוצה להידמות לוועדה ההיא, לציין הרכב דומה.

מרים פרנקל-שור: אולי הוועדה ההיא עמדה בבסיס הצעת הממשלה לגבי הרכב ועדת החינוך כאן.

מרים פרנקל-שור: ראשית, אני רוצה להתייחס לסמכות הוועדה.

מרים פרנקל-שור: אני מסתכלת על סמכות הוועדה שהצעת בהצעת החוק הפרטית, ואני רואה את הצעתה של הממשלה; אני מבקשת להביא לתשומת לבך שסמכות הוועדה כפי שהצעת צומצמה מאוד, ואני לא בטוחה שהיא עולה בקנה אחד עם המטרה שלשמה אתה רוצה להקים את ועדת החינוך.

מרים פרנקל-שור: ביקשת שלאותה ועדת חינוך יהיו הרבה זוויות, הרבה התייחסויות.

מרים פרנקל-שור: הממשלה בעצם מבקשת לצמצם אותה רק ליזום פעילות חינוך.

מרים פרנקל-שור: מה המשמעות?

מרים פרנקל-שור: ליזום פעילות בבתי הספר.

מרים פרנקל-שור: אבל אתה מבקש לבקר את המערכת, אתה מבקש ליזום בקרה כלשהי על מערכת החינוך שהשלטון המקומי אמור לבקר.

מרים פרנקל-שור: ביקשת מצד אחד בקרה על מערכת החינוך ומצד אחר אוזן קשבת למקבלי השירות מהשלטון המקומי.

מרים פרנקל-שור: למיטב הבנתי, אם תקבל את הצעת החוק הממשלתית בנוסחה, זה לא עולה בקנה אחד עם הרצון של הצעת החוק הפרטית.

מרים פרנקל-שור: לעניין הרכב הוועדה: הרכב הוועדה אינו מאוזן.

מרים פרנקל-שור: אם אנחנו באים לעגן סטטוטורית את הרכב המועצה, הרי שההרכב ברשות המקומית חייב להביא לידי ביטוי את כל מי שעוסקים בעניין.

מרים פרנקל-שור: אם אני מקבצת את ההרכב שנשאר, יש כאן ראש העירייה, ומצד אחר רק צד אחד של מקבלי השירות: ההורים והתלמידים.

מרים פרנקל-שור: זהו.

מרים פרנקל-שור: אין הצד האחר של מערכת החינוך, כי הוציאו את מנהל אגף החינוך, את המפקחים, את נציג משרד החינוך, התרבות והספורט.

מרים פרנקל-שור: אין אדם שיכול לייצג את הממסד.

מרים פרנקל-שור: אז איך תבצע את הבקרה?

מרים פרנקל-שור: את התוכניות, אם היד השנייה שצריכה לעזור לוועדה בתפקידה איננה כאן?

מרים פרנקל-שור: לעניין הגופים המוצעים: כשיש ועדה שפועלת שלא בעיגון סטטוטורי אפשר לזמן את כולם.

מרים פרנקל-שור: אבל כשמבקשים לעגן סטטוטורית את ועדת החינוך, צריך להקפיד ולראות מי יהיו הנציגים.

מרים פרנקל-שור: קשה להתייחס לדברים שהתקבלו על הבוקר, אבל לא ברורים לי בכלל כל מיני נציגים.

חמי דורון: זה בוקר?

מרים פרנקל-שור: אצלי זה בוקר.

מרים פרנקל-שור: אצלי 08:30 זה לילה.

מרים פרנקל-שור: אנחנו מנסים להתייחס להצעת החוק, בטח להצעת החוק שלך, ברצינות כלשהי, ולהיות מוכנים.

מרים פרנקל-שור: קשה לשלוף את הדברים ברגע האחרון.

מרים פרנקל-שור: לא ברור לי מיהו "נציג ועד ההורים שייבחר על-ידי ועדי ההורים שבבתי הספר השונים".

מרים פרנקל-שור: מדובר פה בקביעת נורמה במדינה, נורמה שצריך לבצעה.

מרים פרנקל-שור: מיהו "נציג התלמידים שייבחר על-ידי ועדי התלמידים של בתי הספר התיכוניים"?

מרים פרנקל-שור: ואם לא יהיו ועדי תלמידים בבתי הספר התיכוניים?

מרים פרנקל-שור: הוועדה לא תוכל לפעול?

מרים פרנקל-שור: לא אמשיך בעניין הזה, כיוון שאתה רוצה ישיבה קצרה.

מרים פרנקל-שור: אני מפנה את תשומת הלב לוועדה לקידום מעמד הילד שהוקמה ברשות המקומית.

מרים פרנקל-שור: ההרכב שם הוא זה: שלושה עד חמישה חברי מועצה, מנהל אגף החינוך, מנהל אגף הרווחה, אחד ממנהלי בתי הספר, נציג ארגון המורים וכו'.

מרים פרנקל-שור: ולענייננו: יושב-ראש מועצת התלמידים העירונית, יושב-ראש ועד ההורים העירוני, נציג תנועות הנוער.

מרים פרנקל-שור: כשהולכים לקבוע הרכב סטטוטורי של ועדה, שאמורה להיות בכל העיריות, צריך להקפיד ולראות שנציג מסוים שהכנסת התכוונה שיהיה חבר בוועדה אכן ישתתף, ונדע את דרך הבחירה, נדע לאמת שהוא יהיה, נדע מיהם הגופים המדוברים.

מרים פרנקל-שור: אני לא בטוחה שאנחנו צריכים, בחקיקה, לתת מעמד לגופים שלא ברור לי מיהם.

מרים פרנקל-שור: יש דרך לפתרון.

מרים פרנקל-שור: צריך להבין יותר את המטריה, למה אתה מתכוון בסמכות הוועדה.

מרים פרנקל-שור: יכול להיות שאפשר לקבוע שיהיו שם הנציגים הסטטוטוריים המוכרים לנו, והם יוזמנו כדרך קבע כנציגים מייעצים.

מרים פרנקל-שור: ירצו יבואו, לא ירצו לא יבואו.

מרים פרנקל-שור: אבל יש הבדל אם הם מחויבים להיות או יש חובה על הוועדה להזמינם דרך קבע ולשמוע את דעתם.

מרים פרנקל-שור: מכל המקובץ הזה אני חושבת שאני, כיועצת משפטית של הוועדה – לא ברורה לי הצעת החוק הממשלתית.

מרים פרנקל-שור: צריך לקבל הסבר ממשרד החינוך, התרבות והספורט איך אפשר להעביר את הצעת החוק הזאת לקריאה ראשונה.

מרים פרנקל-שור: צריך לעבד אותה, לוודא שהנציגים והמטרות אכן נותנים משמעות לוועדה שאנחנו עומדים להוסיף על הוועדות הקבועות בפקודת העיריות.

חמי דורון: ניהלנו שיחה ארוכה בעניין הזה עם משרד החינוך, התרבות והספורט ולכן אסביר.

חמי דורון: ברשות לצורך הביקורת, ברשות המקומית יש ועדת ביקורת, ויש לה הסמכויות שלה.

חמי דורון: ועדת החינוך צריכה לתכנן את פעילות החינוך, אלו ההסכמות, היא צריכה לקיים מעקב אחר היישום של פעילות החינוך ושל המדיניות החינוכית שהעירייה שואפת לה, שראש הרשות שואף לה, במסגרת המערכת שנתונה לפיקוחו.

חמי דורון: זאת המטרה.

חמי דורון: זאת גם הסמכות של הוועדה.

מרים פרנקל-שור: זאת לא הסמכות שתהיה לוועדה, זה לא מה שקובעת הצעת החוק הממשלתית.

מרים פרנקל-שור: כתוב "ליזום ולתכנן פעילות בתחומי חינוך ברשות החינוך המקומית".

מרים פרנקל-שור: אין לך בקרה.

חמי דורון: מה זה "אין לי בקרה"?

חמי דורון: סמכות ועדת החינוך המוצעת היא "ליזום ולתכנן פעילות בתחומי החינוך ולקיים מעקב על יישומן".

מיכל סגל: מעקב אחר התוכניות שהיא הציעה.

מרים פרנקל-שור: על התוכניות שהוועדה אמורה להציע, אבל לא על מה שקורה במועצה המוניציפלית.

חמי דורון: למה מקימים ועדת חינוך ברשות מקומית?

חמי דורון: מי שהקימו אותה היום, במצב של רשות – מה הם עושים היום?

מרים פרנקל-שור: חבר הכנסת דורון, עו"ד שטרנברג כותבת בסעיף א למכתבה: "סמכות ועדת החינוך המוצעת תהיה ליזום ולתכנן פעילות בתחום החינוך ולקיים מעקב על יישומן".

מרים פרנקל-שור: הבקרה מצומצמת: רק הפעילות שהוועדה אמורה להציע.

מרים פרנקל-שור: למשל שכל בתי הספר התיכוניים יעשו הפנינג גדול, ועל זה בדיוק לקיים מעקב.

חמי דורון: ועדת חינוך ברשות מקומית איננה מוסמכת, גם לא היום, להחליף את משרד החינוך, התרבות והספורט.

חמי דורון: הוועדה לא באה להחליף את התוכניות של משרד החינוך, התרבות והספורט.

חמי דורון: את הליבה של תוכנית הלימודים קובע משרד החינוך, התרבות והספורט, ומיישמים מחלקת החינוך או אגף החינוך בעירייה – והם כפופים למשרד בנושאים הללו.

חמי דורון: מה שעושה ועדת החינוך היא לבקר את הדברים.

מרים פרנקל-שור: את מה?

חמי דורון: אתן לך דוגמה.

חמי דורון: ראש רשות רוצה לעשות תוכנית שש-שנתית.

חמי דורון: זאת לא הכתבה של משרד החינוך, התרבות והספורט.

מרים פרנקל-שור: היא יכולה ליזום ולתכנן פעילות בתחומי החינוך.

מרים פרנקל-שור: רשות יכולה לעשות דבר כזה?

נועה בן אריה: לא.

מרים פרנקל-שור: זה לא נופל בגדר הסמכות.

חמי דורון: באמת?

יאיר סמוכה: הוא יכול לעבור לשש-שנתי, הוא לא יכול לחזור בו.

חמי דורון: נניח שיחליטו לעבוד בשיטה הדו-גילית.

מרים פרנקל-שור: אני פונה למשרד החינוך, התרבות והספורט: כשהסכמתם לפעילות בתחומי החינוך, למה התכוונתם?

נועה בן אריה: מה פתאום?

נועה בן אריה: זה כפוף למשרד החינוך, התרבות והספורט.

חמי דורון: את מוכנה לא להתפרץ?

חמי דורון: אתם מכירים את השיטה הדו-גילית במשרד החינוך, התרבות והספורט?

חמי דורון: זאת לא שיטה שמחויבת.

חמי דורון: אתם מחייבים?

חמי דורון: לא, נכון?

חמי דורון: אתם נותנים אפשרות לראש רשות לבחור בה.

יאיר סמוכה: ראש הרשות לא חייב לעבור תהליך של חיטוב.

יאיר סמוכה: אם הוא רוצה לעבור תהליך כזה, הוא צריך אותנו.

יאיר סמוכה: לא נכפה זאת עליו הר כגיגית.

מרים פרנקל-שור: בוא נשמע איך הם יתפסו את זה.

מרים פרנקל-שור: אתה לא יכול להתעלם מהתפיסה של משרד החינוך, התרבות והספורט.

חמי דורון: התפיסה פשוטה.

חמי דורון: בתוכנית שקובע משרד החינוך, התרבות והספורט ועדת החינוך אינה יכולה להתערב.

חמי דורון: גם הרשות לא יכולה להתערב בכך.

מרים פרנקל-שור: השאלה היא מה מרחב הפעילות של הרשות המקומית.

חמי דורון: ברגע שמרחב התמרון של הרשות המקומית מוגבל, ועדת החינוך שהרשות המקומית מקימה יכולה לפעול רק ברווח שבו לרשות יש מרווח סמכות, לא משרד החינוך, התרבות והספורט.

מרים פרנקל-שור: איזה תוכן יוצקים למילים האלה?

יאיר סמוכה: ועד ההורים יכול לקבוע 25% מתוכנית הלימודים.

יאיר סמוכה: זה יכול להגיע לוועדת החינוך, למשל.

חמי דורון: אתן לך דוגמה: ראש רשות מסוים, שלא אנקוב בשמו, החליט באופן עצמאי שהוא עושה תוכנית דו-גילית: כלומר לוקח שתי כיתות יחד, כיתות א-ב, למשל, בחדר שמחזיק 100 תלמידים עם שתי מורות ושתי סייעות.

חמי דורון: הוא מלמד אותם את אותה תוכנית לימודים.

מיכל סגל: תוכניות כאלה חייבות אישור משרד החינוך, התרבות והספורט.

חמי דורון: אני לא יודע אם משרד החינוך, התרבות והספורט אישר לו או לא, אבל קרה דבר מעניין מאוד: לא היה שום דיון בנושא הזה, ראש העיר החליט.

חמי דורון: למה?

חמי דורון: כי ככה הוא רוצה, כי הוא גאון בחינוך.

חמי דורון: הוא עשה את התוכנית, ורוה זה פלא: בתוך שנה הוא החליט שהוא חוזר בו, כי ההורים התנגדו.

חמי דורון: היתה מלחמת עולם של ההורים.

חמי דורון: עכשיו כבר אין תוכנית דו-גילית כזאת.

חמי דורון: אילו היתה ועדת חינוך באותה רשות מקומית והנושא היה בא לדיון שם, היו אומרים: במקום שניקח את כל בתי הספר ונכניס אותם לשיטה הזאת, ניקח בית ספר אחד, נראה איך זה עובד במשך שנה, או ארבע שנים, או חמש שנים – נעשה פיילוט.

חמי דורון: לכן צריך ועדת חינוך.

חמי דורון: ברגע שעברה בקריאה טרומית ההצעה שוועדת החינוך תהיה ועדת חובה, באורח פלא אחרי הבחירות האחרונות הוקמה ועדת חינוך ב-95% מהרשויות המקומיות.

חמי דורון: וזה לא היה לפני כן.

חמי דורון: למה?

חמי דורון: כי ידעו שממילא זה עובר בחקיקה כוועדת חובה.

מרים פרנקל-שור: מה ההרכב שקבעו ברשוית, בכל אחת מהן?

מיכל סגל: ומה הם עושים בשטח?

חמי דורון: אני יודע שהיום מתנהלים שם דיונים, לפחות בשלוש ערים שאני מכיר – רחובות, ראשון ונס ציונה – על תוכניות החינוך העתידיות, מה הם מתכוונים לעשות.

חמי דורון: אחר כך יבואו למשרד החינוך, התרבות והספורט כדי לבקש אישור לתוכניות, אני מניח שלא יפעלו בלי אישור.

חמי דורון: לכן זאת ועדה מייעצת.

יאיר סמוכה: גם כל החינוך הבלתי פורמלי.

חמי דורון: נכון, יש חינוך בלתי פורמלי.

חמי דורון: האם ראש רשות יכול לקבוע לבד מה יהיה החינוך הבלתי פורמלי?

חמי דורון: לא.

חמי דורון: צריך פיקוח ציבורי, צריך שקיפות.

חמי דורון: לכן הוועדה מוקמת.

חמי דורון: היא צריכה לדון בדברים האלה, היא צריכה להיות ערנית.

חמי דורון: כי רק כך מקבלים שקיפות ציבורית.

חמי דורון: זאת הדרך היחידה.

חמי דורון: מה לעשות, אי-אפשר להוציא לציבור כל דבר, לעשות משאל עם.

חמי דורון: מאחר שאי-אפשר לעשות משאל עם, ומאחר שאנחנו דמוקרטיה על-ידי נציגים – אלו יהיו הנציגים שאמורים לתת את השקיפות.

חמי דורון: הסכמתי שהוועדה תהיה ועדה מייעצת.

מרים פרנקל-שור: בדמוקרטיה הזאת הנציגים צריכים לעמוד לבחירה.

חמי דורון: זאת דמוקרטיה מתגוננת.

חמי דורון: אנחנו חייבים לקבוע הרכב שקודם כול ייצג את מה שאפשר מקרב הממסד.

חמי דורון: לכן חלק מהממסד זאת גם ההסכמה של משרד המשפטים ומשרד החינוך, התרבות והספורט לגבי נציג אחד של כל בית ספר.

מרים פרנקל-שור: זה לא הממסד.

חמי דורון: זה בדיוק הממסד.

מיכל סגל: לא הייתי עדה לשיחות הטלפון, אבל אני לומדת מהמכתב של עו"ד מורג ש"הרכב הוועדה בכלל, והשתתפות נציג משרד החינוך, ונציגי בתי הספר בוועדה בפרט, יידון בוועדות הכנסת לאחר הקריאה הטרומית.

מיכל סגל: ..".

מיכל סגל: אני לא בטוחה שהסכמנו לסיכום שהגעתם אליו עם עו"ד שטרנברג.

חמי דורון: אגיד לך מה הבעיה שהעלתה עו"ד מורג.

חמי דורון: היא רצתה שנציג של החינוך של הרשות המקומית לא יהיה – זה היה מקובל עליה; אבל היא רצתה שיהיה נציג של משרד החינוך, התרבות והספורט כחבר ועדה.

מיכל סגל: אני רק קוראת את מה שכתוב.

מיכל סגל: על-פי הסיכומים האלה אנחנו עובדים עכשיו.

מיכל סגל: אני רואה שההרכב מעלה דילמה כלשהי גם לגבי משרד החינוך, התרבות והספורט.

מיכל סגל: לא ברור לנו מה ההרכב, בשונה מהמכתב של עו"ד שטרנברג, למשל.

חמי דורון: אם תשימי לב, נציג משרד החינוך, התרבות והספורט לא מופיע גם בהצעת החוק הראשונית.

חמי דורון: לא, סליחה, עו"ד מורג רצתה שנציג משרד החינוך, התרבות והספורט יישאר בוועדה.

מיכל סגל: שוב, מאחר שלא היה כל נייר מתוקן לעבור עליו, לחזור עם עמדה מתוקנת,

חמי דורון: היה לכם המכתב שלכם.

חמי דורון: למה לא הכנתם משהו?

מיכל סגל: אנחנו נוהגים לקבל נייר נקי, משהו מתוקן עם כל ההסכמות.

חמי דורון: יש לכם דברים אחרים שאתם רוצים?

מיכל סגל: אני רואה את ההסכמות שהגעת אליהם עם עו"ד שטרנברג.

חמי דורון: את אומרת שיש משהו ערטילאי במכתב של עו"ד מורג, את לא יודעת מה בדיוק היא רוצה.

מיכל סגל: אז אולי יהיה נכון להפיץ נוסח מתוקן, ונחזור שוב עם עמדה ברורה לגבי ההרכב?

מיכל סגל: אנחנו גם לא יודעים מהן סמכויות הוועדה.

חמי דורון: סמכות הוועדה היא סמכות מייעצת, כמו כל ועדת חובה ברשות מקומית.

חמי דורון: אני לא רוצה שלוועדה כלשהי של רשות מקומית שמתמנה על-פי פקודת העיריות תהיה סמכות שונה מסמכותה של ועדה אחרת ברשות המקומית.

חמי דורון: אני לא יודע אם במשרד החינוך, התרבות והספורט אתם יודעים איך עובדת מועצת עיר.

חמי דורון: ברמה העקרונית, כשמועצה מקימה ועדה, בדרך כלל החלטות הוועדה יאומצו על-ידי מועצת העיר.

חמי דורון: זה נותן את התוקף הסטטוטורי.

חמי דורון: אבל המועצה גם רשאית לדחות את המלצות הוועדה.

חמי דורון: זאת הזכות של מועצת העיר.

חמי דורון: זה בדיוק כמו שנחליט כאן מחר בבוקר על כיוון מסוים, תיקונים מסוימים, והמליאה תחליט שהיא לא מקבלת אותם.

מיכל סגל: יש בעיה עם הסיכומים.

מיכל סגל: עם עו"ד שטרנברג הגעת לסיכום שנציג משרד החינוך, התרבות והספורט יצא מההרכב, כעת אתה אומר שעו"ד מורג רצתה שהנציג יישאר.

חמי דורון: היא אמרה שהיא לא שלמה עם זה במאה אחוז.

חמי דורון: היא מוכנה להשאיר את זה לדיון.

מיכל סגל: אתה מבין למה לא יכולנו לעבוד על נוסח כלשהו?

מיכל סגל: הנוסח הסופי כפי שהוא מוצע על ידך אינו ברור, לכן לא יכולנו לעבוד.

חמי דורון: כמו שאמרה היועצת המשפטית של הוועדה, במקור רציתי ועדה שיהיו לה הרבה יותר שיניים: שתעסוק בבקרה, גם של משרד החינוך, התרבות והספורט.

חמי דורון: אך משרד החינוך, התרבות והספורט הגיש את עמדתו.

חמי דורון: אמרתי שאני מוכן לקבל זאת.

חמי דורון: אני מוכן להקטין את הסמכויות של הוועדה, לצמצם אותן במערכת מבחינת משרד החינוך, התרבות והספורט, אך עדיין חשוב לי שראש הרשות לא יוכל לבצע שינויים סתם, או ניסיונות במערכת בלי להתחשב בדעת התושבים, ההורים והתלמידים.

חמי דורון: עליו לעשות זאת זאת מתוך שקיפות מלאה ולא בהחלטה מהשרוול.

חמי דורון: לכן הסכמתי לקבל את השינויים והלכנו לכיוון שאתם ביקשתם בנושא הסמכויות.

חמי דורון: משרד המשפטים וגם משרד הפנים אמרו שהם לא רוצים שתהיה ועדה שיש לה סמכויות ביצועיות.

חמי דורון: קיבלתי גם את זה, כי אני הולך לפי סעיף 150 של הפקודה, הרכב הוועדות בכלל.

חמי דורון: אני חושב שמאחר שידעתם שאתם מוזמנים להיום, אם היו לכם הערות ברורת הייתם צריכים לבוא עם מה שאתם רוצים.

חמי דורון: זה אומר שבזבזנו כאן שעה מיותרת, זה מה שזה אומר.

מיכל סגל: חלילה.

מיכל סגל: אני מבינה את השתלשלות הדברים.

מיכל סגל: אנחנו גם מבינים את הרציונל של הצעת החוק ואנחנו לא מתנגדים לו עקרונית.

מיכל סגל: אך כדי להגיע עם עמדה ברורה אנחנו רוצים לקבל את הצעת החוק כמו שהיא נראית היום, אחרי ההסכמות של עו"ד שטרנברג.

מרים פרנקל-שור: היא מייצגת,

מיכל סגל: היא מייצגת את משרד המשפטים, לכן יצאו שני מסמכים שונים.

חמי דורון: היא מייצגת את משרד המשפטים, ושר הפנים הודיע לי שמה שמקובל על משרד המשפטים יהיה מקובל עליו.

מרגלית בוטרמן: לא זה מה שנאמר לנו.

חמי דורון: מה נאמר לך?

מרגלית בוטרמן: בלשכה המשפטית נאמר לי למה אנחנו מתנגדים.

חמי דורון: למה אתם מתנגדים היום?

מרגלית בוטרמן: אמרנו: אנחנו רוצים שזאת תהיה ועדה של נבחרים, עם הזמנה של חברים אחרים.

חמי דורון: אני רוצה לומר לך שוב,

מרים פרנקל-שור: מה היתה עמדת ועדת השרים?

מרים פרנקל-שור: אני כבר מבולבלת.

מרגלית בוטרמן: להתייעץ: משרד הפנים, משרד המשפטים ומשרד החינוך, התרבות והספורט.

חמי דורון: עמדת הממשלה היתה שמעבירים את ההצעה בקריאה טרומית ואז, לפני שההצעה מגיעה לוועדה, אני יושב עם המשרדים הרלוונטיים וסוגר את הדברים.

מיכל סגל: אנחנו רוצים לדון בזה, אבל אנחנו רוצים לדון במשהו שהוא רלוונטי.

חמי דורון: עו"ד בוטרמן, לגבי נבחרי הציבור:

חמי דורון: גם היום – והעליתי את מקרה הוועדה לקידום הילד – יש אנשים שהם לא נבחרים והם חברים בוועדה.

חמי דורון: חברים במלוא המובן.

מרגלית בוטרמן: אני משערת שגם לוועדה ההיא משרד הפנים התנגד.

חמי דורון: הוא לא התנגד.

מרגלית בוטרמן: מי אמר לך?

חמי דורון: עובדה שהחקיקה התקבלה.

מרגלית בוטרמן: אתה חושב שכל החוקים שהתקבלו התקבלו בהסכמה שלנו?

חמי דורון: בעצם אתם מתנגדים גם לחוק החופים, שאני מקווה שיעבור.

מרגלית בוטרמן: אנחנו מתנגדים להרבה חוקים שמתקבלים בכנסת.

מרגלית בוטרמן: התנגדנו למנהל מחלקת חינוך בחוק הרשויות המקומיות.

חמי דורון: מעבר לזה, מר אבואב, שהוא ראש מועצת קריית טבעון, יכול לומר לך: כשמועצת עיר ממנה ועדה אין חובה שכולם יהיו נבחרי ציבור.

חמי דורון: אפשר שבוועדות יהיה מינימום של 25% חברי מועצה.

חמי דורון: היתר יכולים להיות אזרחים מהיישוב.

מרגלית בוטרמן: בתנאי שהם כשירים להיות חברי מועצה: בגיר, תושב הרשות – מה שלא נכון בהכרח לגבי נציגי בתי הספר.

חמי דורון: את העניין הזה אפשר לתקן.

מרגלית בוטרמן: נציגי מועצת התלמידים ודאי אינם עומדים בתנאי הזה, אם כי היום בגיל 17 אפשר להצביע.

חמי דורון: אגב, לכן סוכם שהנציג שיהיה ממועצת התלמידים יהיה מבתי הספר התיכוניים.

יניב לוי: על דעת מי זה הוסכם?

יניב לוי: מועצות תלמידים ונוער עירונות כוללות גם חטיבות ביניים.

חמי דורון: אני מבין, אלא שהיום יש היום תהליך, שייגמר בתוך כמה שנים, כך אני מניח, שלא יהיו חטיבות ביניים.

יניב לוי: אחרי התהליך נתקן שוב.

חמי דורון: הבעת את ההסתייגות שלך, הבנתי.

חמי דורון: אני לא מקבל אותה, מה לעשות?

יניב לוי: זכותך לא לקבל אותה, אבל מעניין מה תהיה דעתו של נציב הדורות הבאים בכנסת.

יניב לוי: אתה פשוט מוחק מגזר שלם?

מרגלית בוטרמן: גם את ילדי הגן אתה לא משתף.

מרים פרנקל-שור: זה לא הדורות הבאים, זה הדורות הנוכחיים.

חמי דורון: אתם בעלי זכות הצבעה?

יניב לוי: אני כן, עכשיו.

חמי דורון: בחטיבות הביניים יש זכות הצבעה?

יניב לוי: לא.

חמי דורון: ברשות מקומית יש זכות הצבעה מגיל 17 ומעלה.

חמי דורון: כלומר מסוף כיתה י' עד תחילת כיתה י"א.

חמי דורון: זה הרציונל.

מרגלית בוטרמן: מאמצע כיתה י"א עד תחילת כיתה י"ב.

חמי דורון: גם סוף כיתה י'.

יניב לוי: בגלל העלייה הרוסית יש תלמידים מבוגרים יותר.

חמי דורון: לכן הרציונל הוא לקבוע את בתי הספר התיכוניים.

חמי דורון: זה הרציונל.

חמי דורון: בדרך כלל, לא תמיד, יושב-ראש ועד הנוער העירוני הוא כבר תלמיד בכיתה י"א, שיש לו גם זכות הצבעה.

חמי דורון: לכן ההסתכלות קצת שונה בנושא הזה.

מרים פרנקל-שור: מה ההבדל בין יושב ראש מועצת תלמידים עירונית לבין ועד התלמידים של בתי הספר התיכוניים?

חמי דורון: האמת היא שמבחינתי זה לא היה משמעותי, כי ישנה מועצת תלמידים, אבל הכוונה בעצם למועצה עירונית.

חמי דורון: מועצת התלמידים היא המועצה העירונית, שחלקה נבחרת גם על-ידי תלמידי חטיבות הביניים, כמו שאמר יניב לוי.

חמי דורון: כאן מטרת התיקון היתה להגיע למצב שבו אותו נציג יהיה אדם שכבר בעל זכות הצבעה, בגלל התיקון שמגיל 17 בוחרים ברשות.

מרים פרנקל-שור: איך בוחרים את הוועדים של בתי הספר התיכוניים?

מרים פרנקל-שור: איך זה מתבצע?

חמי דורון: בצורה מאוד פשוטה.

חמי דורון: לכל בית ספר תיכון יש ועד תלמידים.

מרים פרנקל-שור: כל יושב ראש ועד הולך למועצה?

חמי דורון: עושים בחירות בין כל ועדי התלמידים.

מרים פרנקל-שור: אנחנו עומדים לקבוע נורמה, אני רוצה להבין איך זה הולך.

חמי דורון: אסביר לך.

חמי דורון: שוחחנו גם עם עו"ד שטרנברג על העניין הזה.

חמי דורון: ניקח את ועד ההורים העירוני – ובעצם ועדי התלמידים עובדים באותה שיטה.

חמי דורון: בכל בית ספר יש ועד הורים מוסדי, של בית הספר.

חמי דורון: ועד ההורים המוסדי שולח למועצת ההורים את כל יושבי-ראש הוועדים מכל בתי הספר.

חמי דורון: זאת מועצת ההורים העירונית, והיא בוחרת ועד הורים עירוני.

מרים פרנקל-שור: והוועד בוחר יושב-ראש.

יאיר סמוכה: זה בתהליך חקיקה, יש הצעת חוק שמעגנת בחוק את ועדי ההורים לסוגיהם.

מרים פרנקל-שור: באיזה שלב זה נמצא?

יאיר סמוכה: זה עבר קריאה ראשונה.

מרים פרנקל-שור: רק לגבי ועד הורים או גם לגבי תלמידים?

יאיר סמוכה: רק לגבי ועדי הורים.

חמי דורון: זה הרציונל.

חמי דורון: בכל בית ספר יש ועד תלמידים של בית הספר.

יניב לוי: זה מעוגן בחוק.

יניב לוי: חובה להקים מועצת תלמידים ונוער בכל בית ספר.

יניב לוי: חוק.

חמי דורון: בכל בית ספר יש מועצת תלמידים.

מרים פרנקל-שור: ויש לה יושב-ראש.

מרים פרנקל-שור: הוא נבחר למועצת התלמידים העירונית?

יניב לוי: לא.

יניב לוי: מועצת התלמידים בבית הספר בוחרת לפי מפתח נציגים שנקבע מראש ואושר על-ידי המועצה המחוזית והמועצה הארצית.

יניב לוי: היא בוחרת מכסה של נציגים לפי המפתח הזה.

יניב לוי: בית ספר תיכון קטן יכול לקבל שניים עד שלושה נציגים.

יניב לוי: יש יותר מזה בבתי הספר הגדולים.

מרגלית בוטרמן: זאת לא חובה בכל מוסד חינוך.

יניב לוי: ברור שזאת חובה.

יניב לוי: זה כתוב שחור על גבי לבן, זה עבר בחוק בכנסת ישראל.

יניב לוי: חוק זכויות התלמיד מחייב כל מוסד חינוך להקים מועצת תלמידים ונוער.

יניב לוי: אנחנו גם מנסחים חוק שלפיו גם מועצות רשותיות יהיו חובה, בחוק החינוך הבלתי הפורמלי שייקרא חוק הנוער, … חוק שנפל פעמיים בגלל חברי הכנסת.

יניב לוי: החוק יעלה, וגם המועצה העירונית תהיה חובה.

יניב לוי: זה יהיה סטטוס.

יניב לוי: לא יוכלו לחוק על זה ולא יוכלו לבטל את זה.

יניב לוי: לכן ועדת החינוך הזאת תוכל גם לקחת חלק בחינוך הבלתי פורמלי.

יניב לוי: מהשנה הבאה נלמד רק חמישה ימים בשבוע, יום שישי יהיה פנוי.

יניב לוי: רוב החיים של בני הנוער הם אחרי בית הספר.

יניב לוי: הוועדה הזאת גם צריכה להחליט מה יהיה אחרי בית הספר.

חמי דורון: סליחה, ועדת החינוך לא הולכת להתעסק במה שיקרה אחרי בית הספר.

יניב לוי: זה ההפסד הכי גדול.

שמואל אבואב: למה?

שמואל אבואב: זה גם החינוך הבלתי פורמלי.

חמי דורון: קודם כול, לא תמיד הרשות המקומית היא שמכוונת את החינוך הבלתי פורמלי.

חמי דורון: בדרך כלל זה נעשה על-ידי תאגידים עירוניים.

חמי דורון: אני לא רוצה להיכנס לזה.

חמי דורון: לעניין הנציג של ועד ההורים ושל ועד התלמידים: על-פי התפיסה שלנו יש ועד תלמידים בכל בית ספר, ומועצת התלמידים בכל בית ספר תבחר נציג אחד לתוך אותה ועדה.

הדר גריזים: אם כך ייבחר הנציג של בית הספר הגדול ביותר.

חמי דורון: יכול להיות.

מרגלית בוטרמן: מה את חושבת?

מרגלית בוטרמן: ומבין חברי המועצה ייבחר נציג הסיעה הגדולה.

מרים פרנקל-שור: רבותי, מדובר כאן בתלמידים.

מרים פרנקל-שור: לזה אנחנו מקדישים את כל הזמן בחקיקה.

חמי דורון: הדר גריזים, תיאורטית את צודקת, אבל זה לא תמיד יהיה כך.

חמי דורון: שנית, מה לעשות – זאת המשמעות של דמוקרטיה.

חמי דורון: גם במועצת העיר, כאשר יש אופוזיציה וקואליציה, הקואליציה מכתיבה.

חמי דורון: היא הרוב, והיא המכתיבה גם את הרכב הוועדה, מי יהיה בה.

חמי דורון: כך זה עובד.

חמי דורון: כך זה גם בכנסת.

חמי דורון: זה חלק מהמציאות.

חמי דורון: אבל בעניין הנציג לא נתפשר, וזה סוכם גם עם משרד החינוך, התרבות והספורט.

חמי דורון: יש לי עניין לקדם את הצעת החוק הזאת, ואני לא מתכוון לתקוע אותה משום שלמועצת הנוער יש תחושה שהם רוצים דבר אחר.

חמי דורון: שמעתי אתכם, הקשבתי בקשב רב למה שאמרתם.

חמי דורון: לא שכנעתם אותי שהמצב צריך להיות אחר מהמצב בנוגע לבחירת נציג ועד ההורים.

חמי דורון: יכול להיות שייבחר נציג ועד ההורים של בית הספר הגדול ביותר, אני לא יודע מי ייבחר, אבל כך גם ייבחר נציג של ועד התלמידים.

חמי דורון: נציג התלמידים יהיה על-פי בחירה בין מועצות התלמידים של כל בתי הספר התיכוניים בעיר, לא מעבר לכך.

מרים פרנקל-שור: כלומר יושב-ראש מועצת התלמידים העירונית.

הדר גריזים: זאת בדיוק מועצת התלמידים העירונית.

חמי דורון: יכול להיות שיושב-ראש מועצת התלמידים העירונית יהיה הנציג.

יניב לוי: אני רוצה לשאול: למה בוועדה לזכויות הילד במועצה המקומית ניאותו לכתוב "יושב-ראש מועצת התלמידים והנוער העירונית" וכאן לא?

מרגלית בוטרמן: זה חריג, אתה רוצה ליישם אותו על כולם?

מרים פרנקל-שור: בוועדה לקידום מעמד הילד זה "יושב-ראש מועצת התלמידים העירונית".

יניב לוי: זה מה שאנחנו מבקשים כאן, או בא כוחו,

מרים פרנקל-שור: זה לא כתוב כאן.

מרים פרנקל-שור: כתוב: יושב-ראש מועצת התלמידים העירונית.

יניב לוי: זה מה שאנחנו מבקשים שיהיה כאן.

נועה בן אריה: זה מה שכתוב, מה הבעיה?

יניב לוי: בתיקון לחוק כתוב אחרת, כתוב: שייבחר על-ידי ועד כולל.

יניב לוי: כשיש 20 תיכונים זאת בעיה.

יניב לוי: לכן יש מועצה עירונית.

חמי דורון: לשלטון המקומי יש בעיה עם הנוסח הזה?

נועה בן אריה: לא.

מרגלית בוטרמן: גם לנו אין בעיה.

שמואל אבואב: בהרבה מקומות אין מועצת תלמידים עירונית.

נועה בן אריה: יניב לוי אומר שבערים יש מועצות תלמידים.

חמי דורון: בקריית טבעון יש מועצת תלמידים עירונית?

חמי דורון: כן.

חמי דורון: בבקשה.

שמואל אבואב: אנחנו מועצה.

שמואל אבואב: אבל נשר היא עירייה, ואני לא יודע אם יש שם מועצת תלמידים.

יניב לוי: יש.

חמי דורון: אני רוצה לשאול אתכם, הממשלה, אם יש בעיה בעניין הזה.

חמי דורון: אם נכתוב שזהמיהיה יושב ראש מועצת התלמידים, ובמקום שאין יושב-ראש מועצת תלמידים הוא ייבחר על-פי הנוסח הזה, זה בסדר?

מרים פרנקל-שור: אבל שנבין טוב יותר מהו.

יניב לוי: או בא כוחו.

חמי דורון: אין "בא כוחו", גם לא בוועדה לקידום מעמד הילד.

חמי דורון: אם הוא לא בא, הוא איננו.

חמי דורון: זה המצב.

מרים פרנקל-שור: יש זילות בחקיקה.

מרים פרנקל-שור: אחרי שקובעים הרכב בחקיקה, אפשר גם לשלוח נציג.

מרים פרנקל-שור: הרי אתם מקבלים מעמד בחוק.

חמי דורון: לא.

חמי דורון: רק יושב-ראש מועצת התלמידים העירונית.

חמי דורון: במקום שאין מועצת תלמידים עירונית, זה יהיה על-פי הנוסח שמופיע.

חמי דורון: מר אבואב, יש לך בעיה עם הנוסח המוצע?

שמואל אבואב: לא, רק שזה יחפוף את גיל ההצבעה.

חמי דורון: נכון.

יניב לוי: זה בתקנות.

חמי דורון: אין תקנות.

חמי דורון: לא לכל חוק יש תקנות.

מרים פרנקל-שור: בסדר, רשמתי: בעל זכות הצבעה.

נועה בן אריה: בואו בכל זאת נשאיר לדיון את עניין החברים המצביעים.

נועה בן אריה: כוונתי לחברים הללו, שנמנו כאן כחברים מצביעים, כפי שאומר משרד הפנים וכפי שאומר משרד החינוך, התרבות והספורט.

חמי דורון: ננסח את ההצעה מחדש עם התיקונים האלה.

מרים פרנקל-שור: למה אתה רוצה שבעה חברים?

מרים פרנקל-שור: רציתי להציע בין שלושה לחמישה חברים.

חמי דורון: לא, אני רוצה שבעה.

נועה בן אריה: זה פתח לבלגן.

חמי דורון: כן, כי זה יותר משבעה חברים בפועל.

מרים פרנקל-שור: מה עם נציג משרד החינוך, התרבות והספורט?

מיכל סגל: אני מציעה לתקן לפי התיקונים שהועברו.

מרים פרנקל-שור: אתם לא מופיעים שם.

חמי דורון: נכון.

חמי דורון: פה יש חילוקי דעות עם משרד החינוך, התרבות והספורט.

מרים פרנקל-שור: אז אתם תגבשו עמדה, בסדר.

חמי דורון: נעביר אליכם את התיקון בלי הנציגים שלכם.

חמי דורון: אחר כך נקיים ישיבה מקצועית, רק אִתם, כדי לנסות לגבש אתם את הנושא הזה.